钦定古今图书集成/明伦汇编/官常典/第743卷 > 王象复
## 钦定古今图书集成/明伦汇编/官常典/第743卷 > 王象复

按《新城县志》：“象复，字完初，之猷子。仕为保定府同知。
天启中，以不拜珰祠罢。崇祯初，起废籍，再丞保定，谢
政归。未几，溃卒之变，发难吴桥，连陷临邑、商河、青城
诸县，进薄新城。时承平日久，人不知兵，猝闻贼至，皆
走匿。象复方属疾，跃起曰：‘吾家世受国厚恩，谊不可
去，且先去以为民望。令长其谁与守？子与夔从傍赞’”
之。亟以苍头数十辈登陴与知县秦三辅部署未毕，
乱兵已傅城。堞急发炮殪其渠董指挥者。顷之，焚北
门入，父子皆被执，不屈死。之尸相抱不可解。巡抚都
御史朱大典列其事上闻。赠光禄寺少卿，祀表忠祠。